SKRIFTLIG FORESPØRGSEL E-1606/01

af Juan Naranjo Escobar (PPE-DE) til Kommissionen

(1. juni 2001)

Om: Ændringer af antallet af studerende på de højere uddannelser

Universiteterne i Europa har i de seneste år kunnet registrere et gradvist fald i antallet af immatrikulerede studerende og det i en sådan grad, at flere universiteter allerede har oplevet en negativ vækst.

Hidtil har dette fald haft størst indvirkning på de uddannelser, som især berører den offentlige sektor, men i fremtiden kan det også ramme undervisningssektoren.

Situationen afspejler det faldende fødselstal og en ændret indstilling til erhvervsuddannelse hos de unge, som universitetsuddannelsernes indhold ikke længere imødekommer.

Kan Kommissionen bekræfte, at dette fænomen forekommer inden for uddannelsessystemerne i samtlige medlemsstater? Anser Kommissionen det i bekræftende fald for nødvendigt at lægge større vægt på erhvervsuddannelserne for de studerende, som ønsker at udøve et bestemt fag? Hvis den nævnte tendens bekræftes, hvordan vil Kommissionen da gennemføre en omstilling af universiteterne?

Svar afgivet på Kommissionens vegne af Viviane Reding

(3. september 2001)

Kommissionens statistiske analyse på europæisk plan er foretaget på grundlag af tilgængelige statistikker fra Eurostat. Eurostats nyeste oplysninger om antal indskrevne studerende ved de højere læreanstalter vedrører studieåret 1998/99.

Eurydice-rapporten Key data on education in Europe 1999/2000 udkom i 2000 og var baseret på statistikker fra Eurostat. Den dækker perioden 1975-1997 og er den sidste nye undersøgelse af antal studerende ved højere læreanstalter i hele Europa. Eurydice-undersøgelsens mest slående resultat er, at der er sket en fordobling på 20 år af antallet af studerende på de højere uddannelser. Stigningen har været særlig hurtig i Grækenland, Spanien, Irland og Portugal, mens antallet af studerende på de højere uddannelser i Frankrig og Nederlandene ser ud til at falde en smule.

Eurostat-tallene for antal studerende ved højere læreanstalter i studieåret 1998/99 bekræfter den stigende tendens, endog for Frankrigs vedkommende, som havde oplevet en nedgang.

Antallet af studerende på de højere uddannelser afhænger i meget høj grad af de forskellige medlemsstaters uddannelsessystem på dette område. Mængden af studerende påvirkes f.eks. af udvælgelsesprocedurer og adgangsbegrænsning. En af grundene til at udføre uafhængige udvælgelsesprocedurer er hensynet til arbejdsmarkedets behov, men der er også mange andre faktorer.

Endelig udgør de seneste tendenser inden for højere uddannelse i Europa til at fremme livslang læring og mere åbenhed blandt de højere læreanstalter over for behovene hos nye typer af studerende en udfordring for både de højere uddannelsesinstitutioners struktur og deres adgangsbetingelser. Et af resultaterne af denne udvikling kan blive et øget antal studerende ved Europas højere læreanstalter.

På baggrund heraf kan Kommissionen derfor ikke bekræfte de tendenser, som det ærede medlem nævner. Men under alle omstændigheder vil Kommissionens foranstaltninger til fremme af livslang læring, eLearning og forbindelsen mellem uddannelse og beskæftigelse bidrage til at gøre de højere læreanstalter mere åbne over for samfundet og erhvervslivet.